钦定古今图书集成/历象汇编/岁功典/第011卷 > 《梁元帝纂要》 > 春季摄生消息论
## 钦定古今图书集成/历象汇编/岁功典/第011卷 > 《梁元帝纂要》 > 春季摄生消息论

春三月，此谓发陈。天地俱生，万物以荣。夜卧早起，广
步于庭，披发缓行，以使志生。生而勿杀，与而勿夺，赏
而勿罚，此养气之应，养生之道也。逆则伤肝，肝木味
酸，木能胜土，土属脾，主甘。当春之时，食味宜减酸益
甘，以养脾气。春阳初升，万物发萌。正二月间，乍寒乍
热，高年之人，多有宿疾。春气所攻，则精神昏倦，宿病
发动。又兼去冬以来，拥炉薰衣，啖炙炊煿成积，至春
因而发泄，致体热头昏，壅隔涎嗽，四肢倦怠，腰脚无
力，皆冬所蓄之疾，常当体候。若稍觉发动，不可便行
疏利之药，恐伤脏腑，别生馀疾。惟用消风和气，凉膈
化痰之剂，或选《食治方》中，性稍凉利，饮食调停以治，
自然通畅。若无疾状，不可吃药。春日融和，当眺园林
亭阁虚厂之处，用摅滞怀，以畅生气。不可兀坐，以生
他郁。饮酒不可过多。人家自造米面团饼，多伤脾胃，
最难消化。老人切不可以饥腹多食，以快一时之口，
致生不测。天气寒暄不一，不可顿去绵衣。老人气弱，
骨疏，体怯风冷，易伤腠里。时备夹衣，遇煖易之，一重
渐减一重，不可暴去。

刘处士云：“春来之病，多自冬至后，夜半一阳生，阳气
吐，阴气纳，心膈宿热与阳气相冲，两虎相逢，陜道必
𩰚矣。至于春夏之交，遂使伤寒虚热时行之患，良由
冬月焙火食炙，心膈宿痰，流入四肢之故也。当服祛
痰之药以导之，使不为疾，不可令背寒，寒即伤肺，令
鼻塞咳嗽，身觉热甚，少去上衣，稍冷莫强忍，即便加”
服。肺俞，五脏之表。胃俞，经络之长。二处不可失寒热
之节。谚云。“避风如避箭。避色如避乱。加减逐时衣。少
餐申后饭”是也。

春三月，六气十八候，皆正发生之令，毋覆巢杀，毋破
卵，毋伐林木。

《千金方》云：“春七十二日，省酸增甘，以养脾气。”

《金匮要略》云：“春不可食肝，为肝旺时，以死气入肝，伤
魂也。”

《养生论》曰：“春三月，每朝梳头一二百下，至夜卧时，用
热汤下盐一撮，洗膝下，至足方卧，以泄风毒脚气，勿
令壅塞。”

《云笈七签》曰：“春正二月，宜夜卧早起。三月宜早卧早
起。”

又曰：“春三月，卧宜头向东方，乘生气也春气温，宜食麦以凉之，不可一于温也。禁吃热物并
焙衣服。”

《参赞》曰：“春伤于风，夏必飧泄。”

《千金翼方》曰：“春甲乙日，忌夫妇容止。”

又曰：“春夏之交，阴雨卑湿，或饮汤水过多，令患风湿，
自汗体重，转侧不能，小便不利，作他治，必不救，惟服
五苓散效甚。”

春三二月，勿食小蒜、百草心芽。肝病宜食麻子、豆、李
子。禁辛辣。

《元枢经》曰：“春冰未泮，衣欲上薄下厚，太薄则伤寒。”